CELEX: 32022R0200
Language: sk
Date: 2021-12-02 00:00:00
Title: Delegované nariadenie Komisie (EÚ) 2022/200 z 2.decembra 2021, ktorým sa mení nariadenie Európskeho parlamentu a Rady (EÚ) 2019/1241, pokiaľ ide o určité technické opatrenia týkajúce sa veľkostí ôk sietí a celkovej maximálnej dĺžky určitých vlečných sietí s rozperným rahnom v Severnom mori

15.2.2022   
               
               
                  SK
               
               
                  Úradný vestník Európskej únie
               
               
                  L 33/4
               
            
         DELEGOVANÉ NARIADENIE KOMISIE (EÚ) 2022/200
         z 2.decembra 2021,
         ktorým sa mení nariadenie Európskeho parlamentu a Rady (EÚ) 2019/1241, pokiaľ ide o určité technické opatrenia týkajúce sa veľkostí ôk sietí a celkovej maximálnej dĺžky určitých vlečných sietí s rozperným rahnom v Severnom mori
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2019/1241 z 20. júna 2019 o zachovaní rybolovných zdrojov a ochrane morských ekosystémov prostredníctvom technických opatrení, ktorým sa menia nariadenia Rady (ES) č. 1967/2006, (ES) č. 1224/2009 a nariadenia Európskeho parlamentu a Rady (EÚ) č. 1380/2013, (EÚ) 2016/1139, (EÚ) 2018/973, (EÚ) 2019/472 a (EÚ) 2019/1022 a ktorým sa zrušujú nariadenia Rady (ES) č. 894/97, (ES) č. 850/98, (ES) č. 2549/2000, (ES) č. 254/2002, (ES) č. 812/2004 a (ES) č. 2187/2005 (1), a najmä na jeho článok 15 ods. 2,
         keďže:
         
                     (1)
                  
                  
                     V prílohe V k nariadeniu (EÚ) 2019/1241 sú uvedené technické opatrenia pre Severné more na regionálnej úrovni.
                  
               
                     (2)
                  
                  
                     Na riadení rybárstva v Severnom mori majú priamy hospodársky záujem Belgicko, Dánsko, Francúzsko, Holandsko, Nemecko a Švédsko (ďalej len „skupina Scheveningen“). Skupina Scheveningen predložila 7. mája a 21. júna 2021 Komisii spoločné odporúčania v súlade s článkom 18 ods. 1 nariadenia Európskeho parlamentu a Rady (2) (EÚ) č. 1380/2013 a článkom 15 ods. 3 nariadenia (EÚ) 2019/1241, v ktorých navrhuje delegovaný akt, ktorým by sa prijali určité úpravy súčasných ustanovení prílohy V k nariadeniu (EÚ) 2019/1241. Obidve spoločné odporúčania zaslala skupina Scheveningen na konzultáciu Poradnej rade pre pelagické populácie (PELAC) a Poradnej rade pre Severné more (NSAC).
                  
               
                     (3)
                  
                  
                     V spoločnom odporúčaní predloženom 7. mája 2021 sa navrhuje zmena časti B prílohy V k nariadeniu (EÚ) 2019/1241 s cieľom obmedziť uplatňovanie výnimky týkajúcej sa ôk s veľkosťou 90 mm v Skagerraku len na vlečné siete s vodiacimi štítmi, pričom táto veľkosť je v súčasnosti povolená pre všetky typy vlečeného výstroja vrátane vlečných sietí s rozperným rahnom a záťahových sietí. V odporúčaní sa tiež navrhlo, aby sa výnimka týkajúca sa ôk s veľkosťou 90 mm v Kattegate obmedzila na rybolov vlečnými sieťami s vodiacimi štítmi alebo záťahovými sieťami.
                  
               
                     (4)
                  
                  
                     Výbor STECF zanalyzoval dôkazy predložené členskými štátmi a dospel k záveru (3), že navrhovanou zmenou sa dosiahne hlavný cieľ, ktorým je odstránenie akejkoľvek nejednoznačnosti súčasných nariadení, a potvrdzuje, že plavidlá, ktoré používajú záťahové siete alebo vlečné siete s rozperným rahnom, nemôžu v Skagerraku používať oká s veľkosťou 90 mm. Vďaka navrhovanej zmene sa dosiahne väčšia ochrana mladých jedincov, pretože prestane platiť výnimka 90 mm pre vlečné siete s rozperným rahnom a záťahové siete v Skagerraku alebo vlečné siete s rozperným rahnom v Kattegate. Spoločné odporúčanie je preto v súlade s cieľmi a zámermi nariadenia (EÚ) 2019/1241, podľa ktorých sa má zabezpečiť, aby sa maximálne znížili úlovky morských druhov, ktoré nedosahujú minimálnu ochrannú referenčnú veľkosť. Navrhované opatrenie by sa preto malo zahrnúť do nariadenia (EÚ) 2019/1241.
                  
               
                     (5)
                  
                  
                     V spoločnom odporúčaní predloženom 21. júna 2021 sa navrhlo zaviesť pre vlečné siete s rozperným rahnom celkovú maximálnu dĺžku 24 m a zároveň zachovať prísnejšie obmedzenia pre vlečné siete s rozperným rahnom v určitých zemepisných oblastiach, ktoré sú už stanovené v nariadení (EÚ) 2019/1241.
                  
               
                     (6)
                  
                  
                     STECF zanalyzoval dôkazy predložené členskými štátmi a dospel k záveru (4), že bez navrhovaného obmedzenia na 24 m majú rybári možnosť rozperné rahno predĺžiť, čo môže mať za následok zvýšenie vplyvu na morské dno a narušenie biotopu bentosu. Výbor STECF preto podporil zmenu ustanovení nariadenia (EÚ) 2019/1241, podľa ktorých maximálna dĺžka rozperného rahna alebo celková dĺžka rozperných rahien meraná ako súčet dĺžok všetkých rozperných rahien nesmie presiahnuť 24 m. Podľa STECF táto zmena zabráni zvýšeniu negatívneho vplyvu na morské biotopy a životné prostredie v súlade s cieľmi nariadenia (EÚ) 2019/1241. Tým sa zabezpečí úroveň ochrany, ktorá bude zodpovedať prinajmenšom tej, ktorá je platná v súčasnosti. Navrhované opatrenie by sa preto malo zahrnúť do nariadenia (EÚ) 2019/1241.
                  
               
                     (7)
                  
                  
                     Vzhľadom na to, že v oboch spoločných odporúčaniach sa navrhujú zmeny prílohy V k nariadeniu (EÚ) 2019/1241, v tomto delegovanom nariadení sa stanovujú všetky opatrenia odporúčané skupinou Scheveningen.
                  
               
                     (8)
                  
                  
                     Opatrenia v tomto nariadení uplatniteľné vo vodách Únie sledujú ciele stanovené v článku 494 ods. 1 a 2 Dohody o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej a dodržiavajú zásady článku 494 ods. 3 uvedenej dohody. Nie sú nimi dotknuté žiadne opatrenia uplatniteľné vo vodách Spojeného kráľovstva Veľkej Británie a Severného Írska.
                  
               
                     (9)
                  
                  
                     Keďže opatrenia stanovené v tomto nariadení majú priamy vplyv na plánovanie rybárskej sezóny plavidiel Únie a na súvisiace hospodárske činnosti, toto nariadenie by malo nadobudnúť účinnosť ihneď po jeho uverejnení,
                  
               PRIJALA TOTO NARIADENIE:
         
            Článok 1
            Nariadenie (EÚ) 2019/1241 sa mení v súlade s prílohou k tomuto nariadeniu.
         
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 2. decembra 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 198, 25.7.2019, s. 105.
         
            (2)  Nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (Ú. v. EÚ L 354, 28.12.2013, s. 22).
         
            (3)  STECF-21-05, s. 25.
         
            (4)  STECF PLEN-21-02, s. 59 – 62.
      
      
         
            PRÍLOHA
            Časť B prílohy V k nariadeniu (EÚ) 2019/1241 sa mení takto:
            
                        1.
                     
                     
                        Nadpis bodu 1 sa nahrádza takto:
                        
                                    „1.
                                 
                                 
                                    Základné veľkosti ôk vlečeného výstroja (*1)
                                    
                                 
                              
                           (*1)  Pri rybolove vlečnými sieťami s rozperným rahnom nesmie maximálna dĺžka rozperného rahna alebo celková dĺžka rozperných rahien meraná ako súčet dĺžok všetkých rozperných rahien presiahnuť 24 metrov a takisto sa nesmie predĺžiť na dĺžku väčšiu ako 24 metrov. Dĺžkou rozperného rahna sa rozumie vzdialenosť medzi jeho koncami vrátane akýchkoľvek zariadení, ktoré sú k nemu pripojené. Nie sú tým dotknuté špecifickejšie opatrenia zavedené v určitých oblastiach Severného mora.“"
                        
                     
                  
                        2.
                     
                     
                        Bod 1.1 sa nahrádza takto:
                        
                                    „1.1.
                                 
                                 
                                    Bez toho, aby bola dotknutá povinnosť vylodiť úlovky, plavidlá používajú veľkosť ôk najmenej 120 mm, alebo najmenej 90 mm pri rybolove vlečnými sieťami s vodiacimi štítmi v Skagerraku alebo najmenej 90 mm pri rybolove vlečnými sieťami s vodiacimi štítmi alebo záťahovými sieťami v Kattegate (*2)
                                        (*3).
                                 
                              
                           (*2)  Pri rybolove v poddivíziách Skagerrak a Kattegat vlečnými sieťami s vodiacimi štítmi s veľkosťou ôk menšou ako 120 mm sa osadí vrchný panel s kosoštvorcovými okami s veľkosťou ôk aspoň 270 mm alebo vrchný panel so štvorcovými okami s veľkosťou ôk aspoň 140 mm. Eventuálne možno v poddivízii Kattegat v období od 1. októbra do 31. decembra osadiť panel so štvorcovými okami s veľkosťou ôk aspoň 120 mm."
                        
                        
                           (*3)  Pri rybolove v poddivízii Kattegat záťahovými sieťami s veľkosťou ôk menšou ako 120 mm sa osadí vrchný panel s kosoštvorcovými okami s veľkosťou ôk aspoň 270 mm alebo vrchný panel so štvorcovými okami s veľkosťou ôk aspoň 140 mm. Eventuálne možno v období od 1. augusta do 31. októbra osadiť panel so štvorcovými okami s veľkosťou ôk aspoň 120 mm.“"
                        
                     
                  
               (*1)  Pri rybolove vlečnými sieťami s rozperným rahnom nesmie maximálna dĺžka rozperného rahna alebo celková dĺžka rozperných rahien meraná ako súčet dĺžok všetkých rozperných rahien presiahnuť 24 metrov a takisto sa nesmie predĺžiť na dĺžku väčšiu ako 24 metrov. Dĺžkou rozperného rahna sa rozumie vzdialenosť medzi jeho koncami vrátane akýchkoľvek zariadení, ktoré sú k nemu pripojené. Nie sú tým dotknuté špecifickejšie opatrenia zavedené v určitých oblastiach Severného mora.“
            
               (*2)  Pri rybolove v poddivíziách Skagerrak a Kattegat vlečnými sieťami s vodiacimi štítmi s veľkosťou ôk menšou ako 120 mm sa osadí vrchný panel s kosoštvorcovými okami s veľkosťou ôk aspoň 270 mm alebo vrchný panel so štvorcovými okami s veľkosťou ôk aspoň 140 mm. Eventuálne možno v poddivízii Kattegat v období od 1. októbra do 31. decembra osadiť panel so štvorcovými okami s veľkosťou ôk aspoň 120 mm.
            
               (*3)  Pri rybolove v poddivízii Kattegat záťahovými sieťami s veľkosťou ôk menšou ako 120 mm sa osadí vrchný panel s kosoštvorcovými okami s veľkosťou ôk aspoň 270 mm alebo vrchný panel so štvorcovými okami s veľkosťou ôk aspoň 140 mm. Eventuálne možno v období od 1. augusta do 31. októbra osadiť panel so štvorcovými okami s veľkosťou ôk aspoň 120 mm.““